**November på Pluto**

Der var oktober også over, og vi kan snart begynne nedtellingen til jul! Måneden som var føyk av gårde. Vi har hatt mange fine uker med studenter de siste månedene, og vi fikk virkelig kjenne på hvor viktig det er med god bemanning på avdelingen. Både Fredrik, Andrine og Nasrin har hatt noen fine uker hos oss, og barna spør etter dem nå når de er borte. Heldigvis kommer de tilbake etter jul alle tre!

På grunn av bygging på lekeplassen hvor det allerede var oppdelte områder, har vi vært veldig mye på tur den siste måneden. Vi har vært mye på lekeplasser i nærområdet den siste tiden, og så klart oppe på den økologiske gården nå og da. Barna er kjempeflinke til å gå! Alle de eldste går stort sett hele turen, og dette smitter over på de yngre som også vil opp og gå. Det er derfor ofte vi går tur med tomme vogner. Vi kommer til å fortsette med dette framover, fordi vi ser hvor kjekt barna synes det er å komme litt ut fra barnehagen. De siste ukene har vi fått oppleve hvordan bladene faller fra trærne, og det er veldig kjekt både å vasse i høstblader og ikke minst plukke dem og ta dem med til barnehagen.

Ellers blir temaet for november eventyr. Vi starter med Bukkene Bruse og ser hvor vi ender opp. Av og til er barna så opptatt av Bukkene Bruse at vi ikke kommer oss videre, andre ganger har vi gått videre til Gullhår og Skinnvotten. Barnas medvirkning er viktig for oss her, og vi drar også med eventyrene inn i leken og de andre aktivitetene våre. Vi er allerede godt i gang med Bukkene Bruse, og det ser ikke ut til at barna blir lei av det med det første.

Ellers er det en gladnyhet til alle flinke (og leie) catering-foreldre der ute. Fra og med desember vil vi servere mat igjen i barnehagen. I begynnelsen vil dette kun dreie seg om lunch og ettermiddagsmåltid. Dere må dermed fortsatt ta med matpakke til frokost. Dere vil betale redusert kostpenger fra og med desember.

Siden julekakene allerede har vært lenge i salg i butikkene og enkelte av barna har begynt å snakke om julenissen, kan det godt være vi tjuvstarter litt på julen på Pluto også. Men vi skal vente til et godt stykke ut i november i det minste! Men vi vet at desember er en veldig kort måned, og det er alltid så dumt når barna endelig lærer seg julesangene og julen er over. Dermed kommer vi etter hvert til å snike julen bittelitt inn, og så kjører vi på for fullt i desember!

Det har vært noen regntunge dager de siste månedene, og flere av kassene med ekstratøy er ganske tomme for spesielt bukser, sokker og strømpebukser. I tillegg begynner noen av klærne å bli litt små, så det kan nok være en idé å sjekke disse kassene.

Det vil etter hvert komme ut lapper om juleferie også. Barnehagen har åpent fra 07:30 – 12:00 på julaften og nyttårsaften, og stengt 2. juledag. Det er også planleggingsdag **mandag 4. januar 2021.** Personalet kommer til å ta ut siste rest av ferien, både i romjulen og enkeltdager i november og desember. Det vil dermed være noen dager da vi kun er to på jobb.

Vi minner om at **12. og 13. november er planleggingsdager**, og barnehagen er stengt disse dagene.

Ellers håper vi alle holder seg friske og at vi klarer å unngå lokale smitteutbrudd slik at vi unngår å ty til drastiske endringer i barnehagen igjen. Vi har nå delt spisetidene på Pluto og Neptun, slik at vi ikke oppholder oss i samme rom over lengre tid. Vi spiser alle måltidene til de vanlige tidene, mens Neptun spiser før oss.

Hilsen fra Marianne, Barbro og Julie